 

Hrvatski zavod za javno zdravstvo i Institut društvenih znanosti Ivo Pilar

održali su 9. ožujka 2021. stručni webinar

***Predstavljanje rezultata istraživanja: „Uporaba sredstava ovisnosti u općoj populaciji Hrvatske – Rezultati istraživanja 2019. i analiza trendova uporabe 2011.-2019.“[[1]](#footnote-1)***

Istraživačko izvješće sadrži metodologiju i rezultate trećeg istraživanja raširenosti i obrazaca uporabe sredstava ovisnosti u općoj populaciji Republike Hrvatske. Treće istraživanje u općoj populaciji na reprezentativnom uzroku građana u dobi između 15 i 64 godine, u kojem je sudjelovalo 4994 sudionika, proveo je 2019. godine Hrvatski zavod za javno zdravstvo u suradnji s Institutom društvenih znanosti Ivo Pilar. Prvo istraživanje uporabe sredstava ovisnosti u općoj populaciji Republike Hrvatske proveo je Institut Pilar 2011. godine (Glavak Tkalić, Miletić, Maričić, Wertag, 2012), a drugo 2015. godine (Glavak Tkalić, Miletić, Maričić, 2016). Uvodno su se sudionicima obratili g. Željko Petković, pomoćnik ravnatelja Hrvatskog zavoda za javno zdravstvo i prof. dr. sc. Željko Holjevac, ravnatelj Instituta društvenih znanosti Ivo Pilar. Terensko istraživanje i metodologiju predstavila je prof. dr. sc. Danijela Štimac Grbić iz HZJZ, dok je rezultate istraživanja predstavila izv. prof. dr.sc. Renata Glavak Tkalić, viša znanstvena suradnica na Institutu Pilar. S obzirom na to da je u sva tri navedena istraživanja korištena istovjetna metodologija, moguće je provesti usporedbu raširenosti uporabe sredstava ovisnosti u odnosu na ranije provedena istraživanja, odnosno analizirati trendove uporabe sredstava ovisnosti u općoj populaciji. Publikacija je dostupna na mrežnim stranicama Hrvatskoga zavoda za javno zdravstvo i Instituta društvenih znanosti Ivo Pilar.

## DUHAN

* Troje od svakih petero odraslih osoba barem je jednom u životu pušilo duhan (60.6%).
* U vrijeme istraživanja duhan je pušilo 38.4% odraslih[[2]](#footnote-2), a muškarci su pušili češće od žena (41.2% muškaraca i 35.7% žena). Najviše pušača bilo je u dobnoj skupini između 25 i 34 godine (43.6%)
* Prevalencija pušenja u posljednjih godinu dana kod odraslih pokazuje uzlazan trend između 2011. i 2019. godine (porast s 39.7% na 44%).

## ALKOHOL

* Devet od deset odraslih osoba barem je jednom u životu konzumiralo alkohol (90.9%).
* U godini koja je prethodila istraživanju neko alkoholno piće konzumiralo je 83.3% odraslih, a muškarci su pili alkohol češće nego žene (87.5% muškaraca i 79% žena). U svim dobnim skupinama prevalencija konzumacije alkohola u posljednjih godinu dana bila je iznad 70%.
* Prevalencija konzumacije alkohola u posljednjih godinu dana kod odraslih pokazuje uzlazan trend između 2011. i 2019. godine (porast s 71.8% na 83.3%).

## LIJEKOVI

* Sedative ili trankvilizatore je barem jednom u životu uzimalo 30.3% odraslih.
* Najveća životna prevalencija konzumacije sedativa ili trankvilizatora utvrđena je u dobnoj skupini između 45 i 54 godine (41.6%)
* U godini koja je prethodila istraživanju sedative ili trankvilizatore je uzimalo 20.1% odraslih (svaki peti odrasli); češće žene (23.7%) nego muškarci (16.6%).
* Prevalencija uzimanja sedativa ili trankvilizatora u posljednjih godinu dana kod odraslih pokazuje uzlazan trend između 2011. i 2019. godine (porast s 16.2% na 20.1%).

## ILEGALNE DROGE

* Svaki četvrti odrasli barem jednom u životu je uzimao neku ilegalnu drogu (24.5%).
* Barem jednom u životu neku ilegalnu drogu uzimalo je više od trećine mlađih odraslih[[3]](#footnote-3) (37.8%).
* Najveće prevalencije uzimanja bilo koje ilegalne droge barem jednom u životu utvrđene su u dobnim skupinama između 25 i 34 godine (38.6%) i 15 i 24 godine (36.9%).
* Znatno više odraslih muškaraca nego žena uzelo je neku ilegalnu drogu barem jednom u životu (30.5% muškaraca naspram 18.4% žena).
* U posljednjih godinu dana svaka peta mlađa odrasla osoba (21.3%) uzimala je neku ilegalnu drogu.
* Broj odraslih koji su konzumirali neku ilegalnu drogu se između 2011. i 2019. godine udvostručio (porast s 5.3% na 11.2%).
* Kanabis – najčešće korištena ilegalna droga; tu drogu je barem jednom u životu uzimalo 22.9% odraslih i 36% mlađih odraslih; najveće životne prevalencije konzumacije kanabisa utvrđene su u dobnim skupinama između 25 i 34 godine (36.8%) i 15 i 24 godine (35.1%); znatno češće su ga uzimali muškarci (28.8%) nego žene (16.9%); kanabis je u godini koja je prethodila istraživanju uzimao svaki deseti odrasli (10.2%) i svaki peti mlađi odrasli (20.3%).
* Konzumacija kanabisa je u 2019. godini bila dvostruko veća i među odraslima i mlađim odraslima u odnosu na 2011. godinu (5% 2011. i 10.2% 2019. kod odraslih i 10.5% 2011. i 20.3% 2019. kod mlađih odraslih).
* Životne prevalencije uzimanja ilegalnih droga osim kanabisa bile su do 5% (kokaina 4.8%, amfetamina 4.6%, ecstasya 4.2%, LSD-a 1.4% i heroina 0.6%).
* Najčešće uzimana droga osim kanabisa bio je kokain.
* Najveće životne prevalencije uzimanja ilegalnih droga osim kanabisa utvrđene su među osobama u dobnoj skupini između 25 i 34 godine.
* Relativno najveći porast uporabe između 2011. i 2019. godine i među mlađim odraslima i među odraslima utvrđen je za kokain i ecstasy. Uporaba kokaina u posljednjih godinu dana porasla je za oko 4 puta u 2019. godini u odnosu na 2011. godinu (s 0.5% na 1.9% kod odraslih i s 0.9% na 3.9% kod mlađih odraslih).
* Životna prevalencija uzimanja bilo koje „nove droge“ među odraslima bila je 1.7%, dok je među mlađim odraslima bila 3.1%.
* Najveća životna prevalencija uzimanja bilo koje „nove droge“ utvrđena je u najmlađoj dobnoj skupini, između 15 i 24 godine (3.5%).

1. Urednice publikacije su prof. dr. sc. Danijela Štimac Grbić, Hrvatski zavod za javno zdravstvo i izv. prof. dr. sc. Renata Glavak Tkalić, Institut društvenih znanosti Ivo Pilar. Članovi uredničkog odbora ispred Hrvatskog zavoda za javno zdravstvo su prof. dr. sc. Danijela Štimac Grbić, gđa. Maja Valentić, gđa. Ana Ištvanović, gđa. Anja Belavić, gđa. Smilja Bagarić i gđa. Lara Ježić, a ispred Instituta društvenih znanosti Ivo Pilar izv. prof. dr. sc. Renata Glavak Tkalić, izv. prof. dr. sc. Ines Sučić, dr. sc. Geran-Marko Miletić, dr. sc. Anja Wertag, dr. sc. Ivan Hrstić i g. Josip Razum. [↑](#footnote-ref-1)
2. Termin „odrasli“ odnosi se na sudionike u dobi između 15 i 64 godine. [↑](#footnote-ref-2)
3. Termin „mlađi odrasli“ odnosi se na sudionike u dobi između 15 i 34 godine. [↑](#footnote-ref-3)